**17. maj 2016**

Status på helhedsplan

Orientering om status på helhedsplan for afdeling 158-0 Skallerupvej

Desværre mangler vi stadig godkendelsen fra Udlændinge- Integrations- og Boligministeriet til at få lov at nedlægge 87 lejligheder i forbindelse med renoveringen, og det er stadig helt umuligt at få ministeriet til at oplyse om, hvornår vi kan forvente at have et svar. ☹

Som det har været oplyst i medierne, har ministeriet valgt at sætte alle nedrivningsgodkendelser i bero, indtil man har fundet ud af at håndtere den landsdækkende udfordring med at skaffe boliger til de flygtninge, der kommer til landet i denne tid.

Aalborg kommune har meddelt ministeriet, at de IKKE har behov for boligerne på Skallerupvej til at huse flygtninge i kommunen, så vi håber at det kan få ministeriet til at håndtere og godkende vores ansøgning hurtigere end øvrige sager.

Vi har således desværre ikke nogen anelse om, hvornår selve renoveringen kan gå i gang, men arbejdet med at detaljere projektet har ikke været sat i bero, og der har bl.a. været gennemført flere workshops med de beboere, som afdelingen valgte til at sidde i brugergrupperne.

Det lader til, at der blandt nogle af beboerne i afdelingen er opstået tvivl om huslejestigningen efter renoveringen. Vi vil derfor gerne understrege, at den huslejestigning, der blev godkendt på det ekstraordinære afdelingsmøde den 25. juni 2015 stadig er gældende. En kopi af den godkendte økonomi kan ses på vedlagte bilag 2.

Vi håber snart at kunne vende tilbage med godt nyt fra ministeriet! ☺

Med venlig hilsen

Lejerbo/byggeudvalget